**DISPOZIŢIA**

**nr. 21 din 2 februarie 2023**

**privind aprobarea Normelor procedurale** **pentru achiziționarea**

**serviciilor financiare de structurare de obligațiuni ale Județului Cluj**

Preşedintele Consiliului Judeţean Cluj,

Analizând Referatul nr. 4.238 din 01.02.2023 privind aprobarea Normelor procedurale pentru achiziționarea serviciilor financiare de structurare de obligațiuni ale Județului Cluj, întocmit de către Direcţia Generală Buget-Finanţe, Resurse Umane;

Ținând cont de:

* Hotărârea Consiliului Judeţean Cluj nr. 249/2022 privind aprobarea contractării unei finanţări rambursabile interne prin emisiune de obligațiuni ale Județului Cluj;

Luând în considerare dispozițiile:

* art. 2 alin. (2) și art. 3 alin. (2) din Legea 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare;

În conformitate cu prevederile:

* art. 29 alin. (1) lit. e) din Legea nr. 98/2016 privind achizițiile publice, cu modificările și completările ulterioare;
* H.G. nr. 395/2016pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din <LLNK 12016 98 10 201 0 17>Legea nr. 98/2016 privind achiziţiile publice, cu modificările şi completările ulterioare;
* art. 191 alin. (1) lit. f) din Ordonanța de urgență a Guvernului nr. 57/2019 privind Codul administrativ,cu modificările și completările ulterioare;

În temeiul competențelor stabilite prin art. 196 alin. (1) lit. b) din Ordonanța de urgență a Guvernului nr. 57/2019 privind Codul administrativ,cu modificările și completările ulterioare;

**dispune:**

**Art. 1.**  Se aprobă **Normele procedurale pentru achiziţionarea serviciilor financiare de structurare de obligațiuni ale Județului Cluj**, conform **Anexei** care face parte integrantă din prezenta dispoziţie.

**Art. 2.** Cu ducerea la îndeplinire şi punerea în aplicare a prevederilor prezentei dispoziţii se încredinţează Direcţia Generală Buget-Finanţe, Resurse Umane şi Direcţia Dezvoltare și Investiţii.

**Art. 3.** Prezenta dispoziţie se comunică prin poștă electronică Direcţiei Generale Buget-Finanţe, Resurse Umane, Direcţiei Dezvoltare și Investiţii, precum şi Prefectului Judeţului Cluj.

**CONTRASEMNEAZĂ:**

**PREŞEDINTE, SECRETAR GENERAL AL JUDEȚULUI**

**ALIN TIȘE SIMONA GACI**

# **Anexa la Dispoziția nr. 21 / 2 februarie 2023**

# **NORME PROCEDURALE**

# **pentru achiziționarea serviciilor financiare**

# **de structurare de obligațiuni ale Județului Cluj**

# 

**SECTIUNEA I: DISPOZIȚII GENERALE**

**Art. 1.** Prezentele Norme procedurale stabilesc procedura de atribuire a serviciilor financiare de structurare de obligațiuni ale Județului Cluj, destinate refinanțării datoriei publice locale și asigurării finanțării proiectelor de investiții cofinanțate din fonduri externe nerambursabile, ținând cont de faptul că Legea nr. 98/2016 privind achizițiile publice, cu modificările și completările ulterioare, nu se aplică pentru atribuirea contractelor de achiziție publică de servicii care au ca obiect servicii financiare în legătură cu emisiunea, vânzarea, cumpărarea sau transferul valorilor mobiliare, în temeiul prevederilor art. 29 alin. (1) lit. e) din legea sus-menționată.

**Art. 2.** Scopul prezentelor norme procedurale îl constituie asigurarea aplicării principiilor prevăzute la art. 2 alin (2) din Legea nr. 98/2016 privind achizițiile publice, cu modificările și completările ulterioare, respectiv:

1. nediscriminarea;
2. tratamentul egal;
3. recunoașterea reciprocă;
4. transparența;
5. proporționalitatea;
6. asumarea răspunderii.

**Art. 3.** Derularea procesului de achiziție publică se va desfășura în temeiul prevederilor prezentelor Norme procedurale și cu respectarea principiilor generale ale Legii nr. 98/2016 privind achizițiile publice, cu modificările și completările ulterioare, și ale Hotărârii Guvernului nr. 395/2016 pentru aprobarea normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, cu modificările și completările ulterioare, care se vor aplica în mod corespunzător.

**Art. 4.** Serviciile financiare de structurare de obligațiuni ale Județului Cluj includ cel puțin următoarele:

1. Analiza situației economico-financiare curente, inclusiv analiza contractelor de credit care fac obiectul refinanțării.
2. Asistență pentru obținerea unui credit rating de la o agenție internațională.
3. Structurarea emisiunii de obligațiuni și asistență pentru selectarea intermediarului.
4. Asistență în elaborarea documentației necesare procesului de avizare a împrumutului de către Comisia de Autorizare a Împrumuturilor Locale.
5. Asistență pentru realizarea prospectului de emisiune sau a documentului de ofertă, după caz.
6. Asistență în promovarea emisiunii de obligațiuni.
7. Asistență pe perioada de subscriere a obligațiunilor.

**Art. 5.** Atribuirea contractului de achiziție publică se va realiza în urma aplicării unei proceduri de selecție de oferte, care se va derula după cum urmează:

1. Publicarea anunțului privind organizarea selecției de oferte în SICAP și pe pagina de internet a autorității contractante; perioada cuprinsă între data publicării anunțului și data primirii ofertelor va fi de 10 zile lucrătoare.
2. Primirea solicitărilor de clarificări sau informații suplimentare, elaborarea și transmiterea răspunsurilor, după caz; Autoritatea contractantă va răspunde acestor solicitări într-o perioada care nu va depăși, de regula, 2 zile lucrătoare de la primirea unei astfel de solicitări.
3. Primirea ofertelor (documente de calificare, propunere tehnică și propunere financiară).
4. Deschiderea ofertelor, în prezența Comisiei de evaluare și a reprezentanților ofertanților, după caz.
5. Examinarea ofertelor, solicitarea de clarificări (după caz), stabilirea ofertelor admisibile și respingerea ofertelor neconforme.
6. Evaluarea de către autoritatea contractantă a ofertelor, pe baza criteriului de atribuire și întocmirea clasamentul ofertelor, respectiv al ofertanților, în ordinea descrescătoare a punctajului obținut.
7. Comunicarea tuturor ofertanților a rezultatului procedurii de achiziție publică.
8. Atribuirea contractului de servicii și semnarea contractului de servicii.

**SECTIUNEA a II-a: DISPOZIȚII SPECIFICE**

**Art. 6.** Durata contractul de servicii care urmează a se încheia în urma finalizării procedurii de atribuire va avea o durată de maxim 24 de luni, prestarea serviciilor menționate la art.4 punctele a)-e) se va realiza în maxim 120 zile de la semnarea contractului de servicii.

**Art. 7.** Valoarea estimată a serviciilor financiare de structurare de obligațiuni ale Județului Cluj este maxim 1% din volumul obligațiunilor de 379.200.000 lei, adică maxim 3.792.000 lei fără TVA.

**Art. 8.** Pentru aplicarea prevederilor prezentelor Norme procedurale, autoritatea contractantă va elabora documentatia de atribuire. Autoritatea contractantă va aplica criterii de calificare și selecție referitoare la:

1. Motive de excludere a ofertantului;
2. Capacitatea ofertantului.

**Art. 9.** Autoritatea contractantă exclude din procedura de atribuire a contractului orice operator economic despre care are cunoștință, pe baza de documente justificative, că se află în cel puțin una dintre situațiile prevăzute la art. 164, 165 sau 167 din Legea nr. 98/2016;

**Art. 10.** Autoritatea contractantă va aplica criterii de calificare și selecție referitoare la capacitatea ofertantului, cu privire la:

1. Capacitatea de exercitare a activității profesionale, în sensul precizării obiectului de activitate al ofertantului – cod CAEN, din care să rezulte că ofertantul are în obiectul de activitate prestarea serviciilor care fac obiectul procedurii de achiziției;
2. Prestarea de servicii similare a căror valoare cumulată să fie de minim 1.000.000 lei fără TVA, în urma cărora au fost emise și subscrise obligațiuni emise de U.A.T.-uri în valoare de cel puțin 200.000.000 lei. Ofertantul va completa și depune documentele justificative cu care probează îndeplinirea cerinței minime: copie contracte servicii însoțite de certificări de bună execuție/certificate constatatoare/recomandări emise de beneficiari/alte documente justificative etc;
3. Capacitatea tehnică și profesională, în sensul prezentării de documente cu privire la principalele servicii similare prestate;
4. Echipa ofertantului va fi formată din numărul minim de experți cheie, dar și de alți experți cu profil similar pe care ofertantul îi va pune la dispoziție pentru îndeplinirea obligațiilor contractuale, după cum urmează:

* **Expert manager de proiect**
* Studii superioare finalizate cu diploma de licență;
* Experiența generală: minim 10 ani experiență generală calculată de la momentul absolvirii studiilor universitare;
* Experiență specifică demonstrată prin participarea în cel puțin 1 proiect/contract la nivelul căruia să fi deținut poziția de manager/coordonator și să fi desfășurat activități similare cu responsabilitățile din acest contract (structurare de emisiune de obligațiuni emise de UAT sau echivalent);
* Autorizație ASF privind îndeplinirea calității de consultant de investiții, certificat dobândit individual.
* **Expert financiar – analiză economică**
* Studii superioare economice finalizate cu diploma de licență;
* Experiență generală: minim 10 ani de experiență generală în domeniul studiilor calculată de la momentul absolvirii studiilor universitare;
* Experiență specifică demonstrată prin participarea în cel puțin 1 proiect/contract pe o poziție similară, la nivelul căruia să fi desfășurat activități similare cu responsabilitățile din acest contract (ex. analist financiar finanțe publice locale, expert financiar realizare prospecte de emisiuni de obligațiuni/acțiuni, expert realizare analize cost beneficiu etc).
* **Expert juridic**
* Studii superioare în domeniul științelor juridice finalizate cu diploma de licență;
* Experiență generală: minim 10 ani experiență generală în domeniul studiilor calculată de la momentul absolvirii studiilor universitare;
* Experiență specifică demonstrată prin participarea în cel puțin 1 proiect/contract pe o poziție similară, la nivelul căruia să fi desfășurat activități similare cu responsabilitățile din acest contract (ex. expert juridic atragere finanțare publică, expert juridic structurare/emitere/vânzare emisiune obligațiuni/acțiuni etc).
* **Expert analiză economică**
* Studii superioare economice finalizate cu diploma de licență;
* Experiență generală: minim 3 ani de experiență generală;
* Experiență specifică demonstrată prin participarea în cel puțin 1 proiect/contract pe o poziție similară, la nivelul căruia să fi desfășurat activități similare cu responsabilitățile din acest contract (ex. analist financiar finanțe publice locale, expert financiar realizare prospecte de emisiuni de obligațiuni/acțiuni, expert realizare analize cost beneficiu etc).
* **Expert juridic/achiziții publice**
* Studii superioare finalizate cu diplomă de licență în domeniul științelor juridice;
* Experiență generală: minim 3 ani experiență generală;
* Experiență specifică demonstrată prin participarea în cel puțin 1 proiect/contract pe o poziție similară, la nivelul căruia să fi desfășurat activități similare cu responsabilitățile din acest contract (ex. expert juridic/achiziții atragere finanțare publică, expert juridic/achiziții structurare/emitere/vânzare emisiune obligațiuni/acțiuni etc).

**Art. 11.** Ofertantul va elabora și prezenta Propunerea tehnică astfel încât, în procesul de evaluare, informațiile din cuprinsul acesteia să permită identificarea facilă a corespondenței cu cerințele tehnice din caietul de sarcini.Propunerea tehnică va conține o descriere a metodologiei propuse pentru realizarea proiectului, a etapelor propuse pentru realizarea activităților și a serviciilor similare realizate până în prezent. Oferta tehnică va include:

* Prezentarea individuală a emisiunilor de obligațiuni ale U.A.T. structurate, emise și subscrise integral pe piața primară de capital din România. În acest sens, ofertantul depune documentele justificative cu care probează îndeplinirea criteriului privind experiența similară împreună cu documente justificative din care să rezulte în mod explicit că ofertantul a asigurat structurarea emisiunilor de obligațiuni emise de U.A.T. pe piața primară de capital din România și rezultatul operațiunilor de subscriere (de ex. extras contract servicii/extras prospect de emisiune/alte documente relevante).
* Descrierea procesului de structurare și a activităților necesare pentru contractarea finanțării prin emisiune de obligațiuni.
* Calendarul estimativ de implementare.
* Costurile estimative asociate serviciilor furnizate de terți în beneficiul entității contractante, suplimentare celor prevăzute în acest Caiet de Sarcini și care sunt necesare în derularea în bune condiții a procesului de emitere obligațiuni.
* Echipa de proiect (experți).

Ofertantul va completa tabelul de mai jos, atât pentru verificarea cerinței minime de calificare cu privire la capacitatea tehnică și profesională, cât și pentru evaluarea ofertelor în conformitate cu criteriile de evaluare.

|  |  |  |  |  |  |  |
| --- | --- | --- | --- | --- | --- | --- |
| **Nr. crt.** | **Nr. și data contract** | **Obiectul contractului (din care să reiasă faptul că s-au executat servicii similare)** | **Denumire beneficiar** | **Calitatea prestatorului\*)** | **Valoarea emisiunii de obligațiuni care a fost emisă și subscrisă integral** | **Observații** |
| **0** | **1** | **2** | **3** | **4** | **5** | **6** |
| 1. |  |  |  |  |  |  |
| 2. |  |  |  |  |  |  |
| ... |  |  |  |  |  |  |

Nota:

\*) Se precizează calitatea în care a participat la îndeplinirea contractului, care poate fi de: contractant unic sau contractant conducător (lider de asociație), contractant asociat, subcontractant. În orice altă situație în care ofertantul nu a deținut calitatea de contractant unic, se va menționa procentul îndeplinit din contract.

**Art. 12.** Ofertantul va elabora Propunerea financiară astfel încât să furnizeze toate informațiile solicitate cu privire la preț, precum și la alte condiții financiare și comerciale legate de obiectul procedurii de achiziție publică. Ofertantul trebuie să prezinte propunerea financiară în așa fel încât să cuprindă toate elementele de formare a prețului final. Prețul total al ofertei va fi exprimat în lei fără TVA și în procente raportate la volumul estimativ de 379.200.000 lei al emisiunii de obligațiuni. Prețul total al ofertei va fi compus din 2 părți:

* + o parte fixă, al cărei cuantum nu va depăși valoarea de 450.000 lei fără TVA, care se va fi achita după realizarea serviciilor prevăzute la art. 4 punctele a)-f), conform centralizatorului de prețuri de mai jos, după prestarea serviciilor;
  + o parte variabilă care se va fi achita după realizarea serviciilor prevăzute la art. 4 punctul g) și va depinde direct proporțional de volumul subscris al emisiunii.

Astfel, partea variabilă se va calcula și plăti ca diferență între prețul total al contractului calculat ca procent din valoarea efectiv subscrisă a emisiunii de obligațiuni minus partea fixă achitată a contractului.

Ofertantul va prezenta prețul total detaliat, conform următorului centralizator de prețuri:

|  |  |
| --- | --- |
| **Servicii prestate** | **Valoare ofertată** |
| Parte fixă | Lei fără TVA |
| Analiza situației economico-financiare curente, inclusiv analiza contractelor de credit care fac obiectul refinanțării. |  |
| Asistență pentru obținerea unui credit rating de la o agenție internațională. |  |
| Structurarea emisiunii de obligațiuni și asistență pentru selectarea intermediarului. |  |
| Asistență în elaborarea documentației necesare procesului de avizare a împrumutului de către Comisia de Autorizare a Împrumuturilor Locale. |  |
| Asistență pentru realizarea prospectului de emisiune sau a documentului de ofertă, după caz. |  |
| Asistență în promovarea emisiunii de obligațiuni. |  |
| Parte variabilă | Procent fără TVA |
| Asistență pe perioada de subscriere a obligațiunilor. | % |
| *Valoarea totală a contractului va fi de maxim \_\_ % fără TVA din suma rezultată în urma vânzării obligațiunilor.*  *Partea variabilă se va calcula ca diferență de preț între valoarea totală a contractului și partea fixă a contractului.* | |

Plata serviciilor contractate se realizează eșalonat conform centralizatorului de prețuri în maxim 30 de zile calendaristice de la momentul înregistrării facturilor fiscale la sediul autorității contractante**.**

**Art. 13.** Având în vedere specificul procedurii de achiziție și a naturii serviciilor solicitate, autoritatea contractantă nu va solicita ofertanților depunerea garanției de participare și nu va solicita ofertantului declarat câștigător constituirea garanției de buna execuție.

**Art. 14.** Autoritatea contractantă are obligația de a stabili și de a include în anunțul de participare la selecția de oferte data limită pentru depunerea ofertelor, care va fi de 10 zile lucrătoare de la data publicării anunțului.

**Art. 15.** Autoritatea contractantă are dreptul de a prelungi perioada stabilită ca dată limită pentru depunerea ofertei. În acest caz autoritatea contractantă are obligația de a comunica noua dată de depunere, cu cel puțin 2 zile lucrătoare înainte de data limită stabilită inițial. În acest caz, toate drepturile și obligațiile organizatorului și participanților la procesul de selecție, decurgând din termenul inițial, vor decurge și se vor raporta la noul termen.

**Art. 16.** Orice operator economic are dreptul de a solicita, în scris, clarificări despre elementele cuprinse în aceasta. Autoritatea contractantă are obligația de a transmite răspuns la orice solicitare de clarificări, într-o perioadă care nu trebuie să depășească, de regulă, 2 zile lucrătoare de la primirea unei astfel de solicitări, din partea operatorului economic, dar numai acelor solicitări primite cu cel puțin 3 zile lucrătoare înainte de data limită pentru depunerea ofertelor.

**Art. 17.** În cazul în care operatorul economic nu a transmis solicitarea de clarificare în timp util, punând astfel autoritatea contractantă în imposibilitate de a respecta termenul prevăzut anterior, aceasta din urmă are dreptul de a răspunde la solicitarea de clarificare în măsura în care perioada necesară pentru elaborarea și transmiterea răspunsului face posibilă primirea acestuia de către operatorii economici înainte de data limită de depunere a ofertelor.

**Art. 18.** Autoritatea contractantă are dreptul de a completa, din proprie inițiativă, în vederea clarificării, documentația de atribuire. Orice astfel de completare va fi adusă la cunoștința operatorilor economici interesați, dacă acest fapt nu afectează participarea la procedura de selecție de oferte.

**Art. 19.** Ofertele vor fi depuse până la data și ora stabilită în Anunț/Documentația de atribuire la sediul autorității contractante, în plic închis.Ofertele pot fi depuse personal sau transmite prin poștă. Ofertele sosite după termenul limita vor fi marcate cu textul „Ofertă întârziată” și vor fi respinse de către autoritatea contractantă ca oferte întârziate.

**Art. 20.** Orice ofertant are dreptul de a-și modifica sau retrage oferta numai înainte de data limită stabilită pentru depunerea ofertei. Nicio ofertă nu poate fi retrasă sau modificată după expirarea datei limita pentru depunerea ofertelor, sub sancțiunea excluderii ofertantului de la procedura de achiziție.

**Art. 21.** Perioada de valabilitate a ofertei, considerată de la data deschiderii ofertelor, este de 90 zile. Oferta valabilă pe o perioadă mai scurtă, va fi respinsă ca necorespunzătoare. Autoritatea contractantă își rezervă dreptul de a solicita ofertanților prelungirea perioadei de valabilitate a ofertelor.

**Art. 22.** Ofertantul va suporta toate costurile impuse de pregătirea, elaborarea și prezentarea ofertei sale, iar autoritatea contractantă nu va fi în nici un caz răspunzătoare pentru aceste costuri, indiferent de desfășurarea sau rezultatul achiziției publice.

**Art. 23.** Pentru evaluarea și compararea ofertelor, autoritatea contractantă desemnează o comisie de evaluare și, după caz, experți cooptați. Comisia de evaluare va evalua și compara ofertele corespunzătoare, conform criteriului de atribuire stabilit prin documentatia de atribuire. Comisia de evaluare își rezervă dreptul de a accepta sau respinge orice alternativă de ofertă prezentată.

**Art. 24.** În scopul examinării, evaluării și comparării obiective a ofertelor, comisia de evaluare va putea cere oricărui ofertant, individual, clarificări asupra ofertei. Cererea de clarificare și răspunsul se pot face prin email, poștă sau fax, dar nu se va solicita sau permite nici o modificare în prețul sau conținutul ofertei. În cazul în care, la solicitarea comisiei, ofertantul nu clarifică cele solicitate în termenul solicitat, oferta va fi respinsă.

**Art. 25.** Înainte de examinarea și evaluarea detaliată a ofertelor, comisia de evaluare va analiza în ce măsură acestea sunt conforme. O ofertă conformă este cea care se conformează tuturor termenilor, condițiilor și specificațiilor din documentația de atribuire, fără abateri care:

1. afectează în orice mod obiectul, calitatea sau execuția contractului;
2. limitează în orice mod contrar documentelor pentru elaborarea și prezentarea ofertei, drepturile autorității contractante;
3. aduc rectificări ce ar afecta inechitabil competiția față de alți ofertanți care au prezentat oferte corespunzătoare.

**Art. 26.** Constituie motive de eliminare a ofertelor:

1. absența din ofertă a informațiilor sau a documentației cerute prin documentele pentru elaborarea și prezentarea ofertei;
2. prezentarea unor condiții de contractare inacceptabile pentru autoritatea contractantă.

**Art. 27.** Niciun ofertant nu va contacta pe perioada derulării procedurii de achiziție (situată între momentul depunerii ofertei și cel al primirii invitației la semnarea contractului sau al primirii notificării cu privire la neselecționarea ofertei) membrii comisiei de evaluare. Orice încercare a unui ofertant de a influența membrii comisiei de evaluare, în evaluarea ofertei sale, în compararea ofertelor sau a luării deciziei de acordare a contractului, va conduce la respingerea ofertei acestuia.

**Art. 28.** Autoritatea contractantă va atribui contractul de achiziție de servicii de creditare bancară ofertantului care depune oferta cea mai avantajoasă din punct de vedere economic, pe baza criteriului de atribuire „cel mai bun raport calitate-preț”, conform următoarei metodologii:

|  |  |
| --- | --- |
| **Cel mai bun raport calitate-preț** | |
| **Denumire criteriu:** | **Punctaj:** |
| 1. **Prețul ofertei** | **Maxim 50 puncte** |
| Algoritm de calcul: | |
| Oferta care va prezenta cel mai mic preț al serviciilor va primi punctajul maxim.  În vederea calculării punctajului obținut se va utiliza următoarea formulă de calcul: (Pmin / Pi) \* 50 puncte, unde: Pi= prețul ofertat; Pmin= cel mai mic preț ofertat  Prețurile care se compară în vederea acordării punctajelor sunt prețurile totale ofertate fără TVA, pentru prestarea serviciilor. | |
| 1. **Numărul total de emisiuni de obligațiuni ale U.A.T. structurate, emise și subscrise integral pe piața primară de capital din România** | **Maxim 50 puncte** |
| Descriere criteriu: | |
| Se punctează pentru fiecare ofertant/ofertă numărul total de emisiuni de obligațiuni ale UAT structurate, emise și subscrise integral pe piața primară de capital din România. Ofertantul va completa și depune pentru fiecare emisiune de obligațiuni U.A.T. documente justificative din care să rezulte în mod explicit că ofertantul a asigurat structurarea emisiunii de obligațiuni ale U.A.T. care au fost emise pe piața primară de capital din România și rezultatul operațiunii de subscriere (de ex. extras contract servicii/extras prospect de emisiune/alte documente relevante).  Autoritatea contractantă va lua în considerare în analiza acestui factor de evaluare exclusiv emisiunile de obligațiuni pentru care ofertantul a asigurat structurarea acesteia (asistență/consultanță).  Autoritatea contractantă va exclude din analiza acestui factor de evaluare emisiunile de obligațiuni pentru care ofertantul a asigurat, pe lângă structurarea acesteia (asistență/consultanță) și servicii de intermediere, vânzare, plasare etc. a emisiunii de obligațiuni, pentru asigurarea respectării și punerii în practică a cerinței de calificare privind evitarea conflictului de interese de natură profesională. | |
| Pentru oferta care prezintă cel mai mare număr de emisiuni de obligațiuni ale UAT structurate de ofertant Nmax, emise și subscrise integral pe piața primară de capital din România se acordă punctajul maxim de 50 puncte.  Pentru celelalte oferte Nn, punctajul se acordă proporțional cu numărul total de emisiuni de obligațiuni ale UAT structurate de ofertant, emise și subscrise integral pe piața primară de capital din România, utilizând formula (Nn /Nmax) \* 50 puncte | |
| În cazul în care două sau mai multe oferte sunt clasate pe primul loc, cu punctaje egale, autoritatea contractantă are dreptul să solicite noi propuneri financiare și oferta câștigătoare va fi desemnată cea cu propunerea financiară cea mai mică.  Punctajul ofertei se obține prin adunarea punctajelor acordate pentru fiecare factor de evaluare. | |

**Art. 29.** Autoritatea contractantă finalizează procedura de atribuire prin încheierea contractului de achiziție publică sau prin anularea procedurii de atribuire, conform prevederilor art. 211 din Legea nr. 98/2016 privind achizițiile publice, cu modificările și completările ulterioare. Decizia de anulare nu creează vreo obligație autorității contractante față de participanții la selecția de oferte.

**Art. 30.** Autoritatea contractantă va informa ofertanții cu privire la deciziile luate în cadrul procedurii de achiziție publică, inclusiv cu privire la rezultatul procedurii de atribuire, pe baza principiilor generale ale Legii nr. 98/2016 privind achizițiile publice, cu modificările și completările ulterioare, și ale Hotărârii Guvernului nr. 395/2016 pentru aprobarea normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, cu modificările și completările ulterioare.

**Art. 31.** În situația în care un operator economic este nemulțumit de modul în care s-a desfășurat procedura de atribuire, acesta se poate adresa instanțelor de judecată competente pentru soluționarea cauzei.

**Art. 32.** Autoritatea contractantă va întocmi și va constitui dosarul achiziției publice, pe baza principiilor Legii nr. 98/2016 privind achizițiile publice, cu modificările și completările ulterioare.

**Art. 33.** Autoritatea contractantă va derula contractul de achiziție de servicii conform rezultatului procedurii și prevederilor contractuale.

**Art. 34.** Dispozițiile prezentelor Norme procedurale vor fi puse în aplicare prin elaborarea și publicarea invitației/anunțului de participare, a documentației de atribuire (fișa de date, caietul de sarcini, modelele de formulare și modelul de contract) și al oricăror alte documente necesare, al căror conținut va fi aprobat de autoritatea contractantă.

**Art. 35.** În măsura în care nu contravin prevederilor prezentelor Norme procedurale, acestea se completează cu prevederile Legii nr. 98/2016 privind achizițiile publice, cu modificările și completările ulterioare ale Hotărârii Guvernului nr. 395/2016 pentru aprobarea normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, cu modificările și completările ulterioare.

**CONTRASEMNEAZĂ:**

**PREŞEDINTE, SECRETAR GENERAL AL JUDEȚULUI**

**ALIN TIȘE SIMONA GACI**